Publication: Magyar Közlöny
Issue: MK-1998-14 (Year: 1998, Number: 14)
Era: 1990-2004
Section: hat. ABH 1990. 69., 71., 7/1991. (II. 28.) AB határozat ABH
Paragraph Index: 594

(2) bekezdése, amellyel ő a továbbfoglalkoztatást választotta. Teszi ezt azáltal, hogy az alperest jogosítja fel olyan — a bíróságra nézve kötelező — megoldási javaslat előterjesztésére, amelyet a felperes nem kívánt választani. A felperest rendelkezési jogában — e törvényi konstrukció — nemcsak korlátozza, hanem kifejezetten meggátolja, mindez a pernyertes felperes rendelkezési jogának indokolatlan megvonását eredményezi. A pernyertességből folyó rendelkezési jog tehát azáltal sérül, hogy a jogsértő munkáltató rendelkezhet a pernyertes munkavállaló továbbfoglalkoztatásának kizárásáról. E törvényi szabályozás nem egyeztethető össze az Alkotmány 54. § (1) bekezdésével. Mind az Mt. mind pedig a Kjt. több lehetőséget biztosít a munkáltatók számára, hogy a munkavállalók munkaviszonyát, a közalkalmazottak közalkalmazotti jogviszonyát jogszerűen megszüntesse (alkalmatlanság, átszervezés stb.). Nem áll fenn kényszerítő ok arra nézve, hogy a jogi szabályozás jogellenes munkáltatói magatartás esetén — adott esetben a munkavállaló akarata ellenére — a munkáltatónak további, a munkavállaló munkaviszonyának megszüntetését eredményező lehetőséget biztosítson. A munkáltató és a munkavállaló közötti bizalmi viszony megromlása, vagy a foglalkoztató intézmény autonómiája, anyagi helyzete sem tekinthető olyan oknak, amely elégséges indokot szolgáltatna arra, hogy a jogszerű felmondás körén kívül — a munkáltatói jogellenes magatartás meghatározott eseteiben — a munkáltatói érdeket részesítse előnyben a munkavállaló terhére. A kifejtett indokok alapján az Alkotmánybíróság arra az álláspontja helyezkedett, hogy az Mt. 100. § (2) bekezdésébe és a Kjt. 34. § (2) bekezdésébe foglalt rendelkezések sértik az Alkotmány 54. § (1) bekezdését, mivel a perbeli cselekvési szabadságot, illetve rendelkezési jogot szükségtelenül és aránytalanul korlátozzák.

Source: https://magyarkozlony.hu/hivatalos-lapok/45953307aac2a12cf2b8b3b9730082bfb1500540/dokumentumok/c738410ee23c6a51c2c25cb1979be48422a16d0e/letoltes